আসন্ন চ্যাম্পিয়ন্স ট্রফিতে ভারতকে ফেভারিট তালিকায় রেখেছেন বিশেষজ্ঞদের অনেকেই। একদিকে যেমন ভুবনেশ্বর কুমার-যশপ্রীত বুমরাহর মতো একঝাঁক প্রতিভাবান বোলার রয়েছে দলে, অন্যদিকে তেমনই ব্যাটে ঝড় তুলতে রয়েছেন শিখর ধবন-রোহিত শর্মারা। এ ছাড়াও সকলেই যাঁর দিকে তাকিয়ে থাকবেন, তিনি বিরাট কোহলি। অধিনায়কের দায়ভার কাঁধে নেওয়ার পরে প্রথম আন্তর্জাতিক খেতাব জেতার সুযোগ রয়েছে তাঁর সামনে। বেশ কিছুদিন ধরেই রানের খরা চলছিল কোহলির। আইপিএল-এও কার্যত নিষ্প্রভ থেকেছেন তিনি। তাই চ্যাম্পিয়্ন্স ট্রফিতে নামার আগে মানসিকভাবে কিছুটা চাপে ছিলেন কোহলি। 
এসবের মধ্যেই যা ঘটল, তাতে বিরাটের চাপ আরও বেড়ে যাবে — এমনটাই মনে করছে ওয়াকিবহালমহল। একটি আন্তর্জাতিক সংবাদমাধ্যমে প্রকাশিত খবর অনুযায়ী, সম্প্রতি দক্ষিণ আফ্রিকান ব্যাটসম্যান হাসিম আমলা ছাপিয়ে গেলেন কোহলির রানের রেকর্ড। মাত্র ১৫১ ইনিংস-এ ৭০০০ রানের কোটা ছুঁয়ে ফেললেন তিনি। ডি’ ভিলিয়ার্সকে টপকে কোহলি একদিনের আন্তর্জাতিক ক্রিকেটে দ্রুততম ৭০০০ রানের সিংহাসনে এতদিন একাই রাজত্ব করছিলেন। এবার তাঁকে টপকে গেলেন দক্ষিণ আফ্রিকান ক্রিকেটার। এই ঘটনা ভারত অধিনায়কের আত্মবিশ্বাসে প্রভাব ফেলতে পারে পারে বলেই মনে করছে ওয়াকিবহালমহল।
অবশ্য নিউজিল্যান্ড-এর বিরুদ্ধে ব্যাট হাতে সেই লড়াকু বিরাটকে সামান্য হলেও রবিবার দেখা গিয়েছে। ৫৫ বলে হাফ ডজন বাউন্ডারি-সহ ৫২ রান করে ক্রিজে ছিলেন তিনি। ইংল্যান্ডের মাটিতে চ্যাম্পিয়ন্স ট্রফিতে তাঁর জন্য আরও কঠিন সময় অপেক্ষা করে রয়েছে কি না, আর থাকলেও তার মোকাবিলা কেমন করে করেন ভারত অধিনায়ক, তা অবশ্য সময়ই বলবে।